b'\n_START_ARTICLE_\nDaufineja\n_START_PARAGRAPH_\nDaufineja (francosko Dauphin\xc3\xa9, tudi Dauphin\xc3\xa9 Viennois) je pokrajina in nekdanja provinca v jugovzhodni Franciji.\n_START_SECTION_\nGeografija\n_START_PARAGRAPH_\nProvinco je od Languedoca na zahodu in Burgundije (Bresse) na severu lo\xc4\x8dila reka Rona, na vzhodu je mejila na Savojo in Piemont, na jugu pa na grofijo Venaissin in Provanso. Poleg zgodovinskega sredi\xc5\xa1\xc4\x8da Grenoble se v pokrajini nahajajo \xc5\xa1e pomembnej\xc5\xa1i kraji Vienne, Valence, Die, Gap in Brian\xc3\xa7on.\n_START_SECTION_\nZgodovina\n_START_PARAGRAPH_\nOzemlje Daufineje so v antiki naseljevali Allobrogi in ostala galska plemena. Z razpadom Zahodnorimskega cesarstva je postopno pridobilo samostojnost kot suverena gorska kne\xc5\xbeevina znotraj Svetorimskega cesarstva._NEWLINE_V 12. stoletju je imel lokalni veljak grof Guy IV. Albonski (c.1095-1142) v svojem grbu delfina, po katerem je dobil vzdevek le Dauphin. Njegovi nasledniki so si dali spremeniti naslov iz grofov Albonskih v dauphin de Viennois, po njihovem sede\xc5\xbeu v kraju Vienne. Poslednji samostojni vladar s tem naslovom Humbert II. Viennski je s sporazumom v Romansu 30. marca 1349 prodal svoje gospostvo francoskemu kralju Filipu VI. Glavni pogoj ob tem je bil, da nosi bodo\xc4\x8di francoski kralj ob sebi naslov le Dauphin, kar se je tudi zgodilo. Prvi Dauphin de France je bil tako Filipov vnuk, bodo\xc4\x8di kralj Karel V. Z naslovom je bila dauphinom podeljena tudi pravica do upravljanja tega ozemlja. Sporazum je dolo\xc4\x8dal tudi izvzetje Daufineje od pla\xc4\x8devanja ve\xc4\x8d davkov; slednji je bil predmet \xc5\xa1tevilnih kasnej\xc5\xa1ih parlamentarnih debat na regijskem nivoju, pri \xc4\x8demer so lokalni vodje branili svojo avtonomijo in privilegije od napadov s strani dr\xc5\xbeave._NEWLINE_Provinca Daufineja je bila ukinjena med francosko revolucijo, ko je bila razdeljena na tri novonastale departmaje Is\xc3\xa8re, Hautes-Alpes in Dr\xc3\xb4me s sredi\xc5\xa1\xc4\x8di v Grenoblu, Gapu in Valenceu.'